## *יחזקאל פרק ו'*

**סיכום שיעור שהועבר בישיבת מרכז הרב** (**כנראה מאת הרב ישעיהו הדרי)**

(הסיכום נכתב ע"י הרב אורי דסברג, ונערך ע"י בראון דסברג)

(א) וַיְהִי דְבַר ה' אֵלַי לֵאמֹר:

(ב) בֶּן אָדָם שִׂים פָּנֶיךָ אֶל הָרֵי יִשְׂרָאֵל וְהִנָּבֵא אֲלֵיהֶם:

(ג) וְאָמַרְתָּ הָרֵי יִשְׂרָאֵל שִׁמְעוּ דְּבַר אֲדֹנָי ה' כֹּה אָמַר אֲדֹנָי ה' לֶהָרִים וְלַגְּבָעוֹת לָאֲפִיקִים וְלַגֵּאָיוֹת הִנְנִי אֲנִי מֵבִיא עֲלֵיכֶם חֶרֶב וְאִבַּדְתִּי בָּמוֹתֵיכֶם:

(ד) וְנָשַׁמּוּ מִזְבְּחוֹתֵיכֶם וְנִשְׁבְּרוּ חַמָּנֵיכֶם וְהִפַּלְתִּי חַלְלֵיכֶם לִפְנֵי גִּלּוּלֵיכֶם:

(ה) וְנָתַתִּי אֶת פִּגְרֵי בְּנֵי יִשְׂרָאֵל לִפְנֵי גִּלּוּלֵיהֶם וְזֵרִיתִי אֶת עַצְמוֹתֵיכֶם סְבִיבוֹת מִזְבְּחוֹתֵיכֶם:

(ו) בְּכֹל מוֹשְׁבוֹתֵיכֶם הֶעָרִים תֶּחֱרַבְנָה וְהַבָּמוֹת תִּישָׁמְנָה לְמַעַן יֶחֶרְבוּ וְיֶאְשְׁמוּ מִזְבְּחוֹתֵיכֶם וְנִשְׁבְּרוּ וְנִשְׁבְּתוּ גִּלּוּלֵיכֶם וְנִגְדְּעוּ חַמָּנֵיכֶם וְנִמְחוּ מַעֲשֵׂיכֶם:

(ז) וְנָפַל חָלָל בְּתוֹכְכֶם וִידַעְתֶּם כִּי אֲנִי ה':

(ח) וְהוֹתַרְתִּי בִּהְיוֹת לָכֶם פְּלִיטֵי חֶרֶב בַּגּוֹיִם בְּהִזָּרוֹתֵיכֶם בָּאֲרָצוֹת:

(ט) וְזָכְרוּ פְלִיטֵיכֶם אוֹתִי בַּגּוֹיִם אֲשֶׁר נִשְׁבּוּ שָׁם אֲשֶׁר נִשְׁבַּרְתִּי אֶת לִבָּם הַזּוֹנֶה אֲשֶׁר סָר מֵעָלַי וְאֵת עֵינֵיהֶם הַזֹּנוֹת אַחֲרֵי גִּלּוּלֵיהֶם וְנָקֹטּוּ בִּפְנֵיהֶם אֶל הָרָעוֹת אֲשֶׁר עָשׂוּ לְכֹל תּוֹעֲבֹתֵיהֶם:

(י) וְיָדְעוּ כִּי אֲנִי ה' לֹא אֶל חִנָּם דִּבַּרְתִּי לַעֲשׂוֹת לָהֶם הָרָעָה הַזֹּאת:

(יא) כֹּה אָמַר אֲדֹנָי ה' הַכֵּה בְּכַפְּךָ וּרְקַע בְּרַגְלְךָ וֶאֱמָר אָח אֶל כָּל תּוֹעֲבוֹת רָעוֹת בֵּית יִשְׂרָאֵל אֲשֶׁר בַּחֶרֶב בָּרָעָב וּבַדֶּבֶר יִפֹּלוּ:

(יב) הָרָחוֹק בַּדֶּבֶר יָמוּת וְהַקָּרוֹב בַּחֶרֶב יִפּוֹל וְהַנִּשְׁאָר וְהַנָּצוּר בָּרָעָב יָמוּת וְכִלֵּיתִי חֲמָתִי בָּם:

(יג) וִידַעְתֶּם כִּי אֲנִי ה' בִּהְיוֹת חַלְלֵיהֶם בְּתוֹךְ גִּלּוּלֵיהֶם סְבִיבוֹת מִזְבְּחוֹתֵיהֶם אֶל כָּל גִּבְעָה רָמָה בְּכֹל רָאשֵׁי הֶהָרִים וְתַחַת כָּל עֵץ רַעֲנָן וְתַחַת כָּל אֵלָה עֲבֻתָּה מְקוֹם אֲשֶׁר נָתְנוּ שָׁם רֵיחַ נִיחֹחַ לְכֹל גִּלּוּלֵיהֶם:

(יד) וְנָטִיתִי אֶת יָדִי עֲלֵיהֶם וְנָתַתִּי אֶת הָאָרֶץ שְׁמָמָה וּמְשַׁמָּה מִמִּדְבַּר דִּבְלָתָה בְּכֹל מוֹשְׁבוֹתֵיהֶם וְיָדְעוּ כִּי אֲנִי ה':

### עבודה זרה בפרהסיא?

פרק זה פרובלמטי ביותר משום שמלבד מקומות נוספים ביחזקאל זה המקום היחיד שבו נזכר הביטוי במות לעבודה זרה. מועטים הם המקומות שהנביאים מדברים מבחינה עניינית נגד העבודה הזרה.

עבודה זרה היא לא עבודה ילדותית ושטותית כפי שנראה לכאורה מבחינה שטחית. עיין בתולדות האמונה הישראלית לפרופ' קויפמן, שיש בעבודה זרה יסוד אידיאולוגי עמוק. יסוד ושורש העבודה זרה הוא אידיאולוגיה עמוקה שממנו מסתעפים ומשתלשלים האלילים וסיפורי המיתולוגיות השונות. הנביאים מתווכחים עם ההשתלשלות של העבודה הזרה, עם הקטנות של העבודה זרה ואלו הדבורים של ישעיהו שעושה ליצנות מעבודה זרה.

מדוע אין הנביאים עומדים ומוכיחים על האידיאולוגיה של העבודה זרה, כדי למנוע מהמפקפקים להגיע אל העבודה זרה דרך האידיאולוגיה העמוקה שלהם. ולא מצאנו שישראל אמצו לעצמם אליל מסוים מאחד העמים, אם בנו פסלים ומזבחות בנו למואביות, פרטים בנו, אבל הלאום כלאום לא בנה לעצמו דמות אליל. עם ישראל לא היה עם אלילי – פרטים היו עובדי אלילים. בזמן שאצל הגויים הייתה עבודה זרה ממלכתית ברשות הרבים ובפרהסיא. ופעמים –כגון אצל אליהו בהר הכרמל שהייתה עבודה זרה בפרהסיא הרי כשם שבאה העבודה זרה כך נעלמה ובגלל מעשה אחד נעלמה כליל העבודה זרה מכל העם כולו? התירוץ: העם לא עבד עבודה זרה. תוכחות הנביאים היו לפרטים שבשוליים, שכיון שהייתה זו עבודה זרה הרי בעיני הנבואה הדבר איום ונורא לא בשוליים אלא בעם כולו. לפי תיאורי הנביאים על השחיתות המוסרית בחיי הכלכלה החברה והפוליטיקה אין כל קיום לממלכת ישראל מאות בשנים, ואם בכל זאת ממלכת ישראל הייתה קיימת משמע שהחיים היו תקינים, ורק בשוליים היו קלקולים. רק הנוצרים גרמו לכך שנחשוב שעם ישראל לכל אורך הדרך היה עם מרי שעבד עבודה זרה, שעל ידי זה רצו להגיע להחלפת העם הנבחר! הנביאים ראו את ה"בכח" שבעם כ"בפועל", שכאילו כבר נתגלה במציאות, כשם שפסיכיאטר רואה את כוחות הנפש שעלולים לפרוץ. והנביאים באים להתריע נגד זה.[[1]](#footnote-1)

מבחינה זאת פרק זה הוא פרובלמטי, שהקימו במות לא לקב"ה אלא לעבודה זרה. ושוב בפרק ז' פסוק כ' מדובר על העמדת שקוצים במקדש, בעוד שעד פסוק זה מדבר על החטאים באופן כללי. בפרק ה' היה מדובר על חילול המקדש, בפרק ו' מדובר על הבמות. בזה עונה הנביא על השאלה הגדולה: איך הקב"ה יכול להרשות לעצמו את הריסת המקדש. התירוץ: אתם הרסתם את המקדש בזה שחיללתם אותו על ידי העמדת פסל במקדש, שהוציאה את הקב"ה מהמקדש.

הרקע לדברי יחזקאל הוא ימי מנשה, וכבר אין לפרק ו' שום משמעות ריאלית משום שיאשיהו עקר עבודה זרה מארץ ישראל.

### יחזקאל מוכיח על חטאי מנשה

ניתן לזהות למה התכוון יחזקאל, דרך ההשוואה לספר מלכים.

במלכים ב פרק כ"א מדובר על בניית הבמות והעמדת הפסל במקדש ע"י. בפסוקים י'-י"א "וַיְדַבֵּר ה' בְּיַד עֲבָדָיו הַנְּבִיאִים לֵאמֹר יַעַן אֲשֶׁר עָשָׂה מְנַשֶּׁה מֶלֶךְ יְהוּדָה הַתֹּעֵבוֹת הָאֵלֶּה ..." אפשר לומר שהנביאים הם ירמיהו ויחזקאל שדברו דברים דומים.[[2]](#footnote-2)

בפרק כ"ב ט"ו-כ': מדברת הנבואה על חורבן טוטאלי שמקביל בהחלט לדברי הספר שנמצא, היינו תוכחת התורה. ואם יאשיהו מתקן הרי הוא רק דוחה הרעה, אבל הרעה כבר מובטחת.

מפרק כ"ג ואילך, אחרי שהרסו את הבמות לא נשמע עוד על במות לעבודה זרה אבל בפסוק כ"ו מפורש שהתשובה אינה מועילה. הכתם של מנשה נשאר לדורות. עבודה זרה לאומית אין לה כפרה, אלא החורבן הלאומי – עונש מעין המאורע. מנשה הצליח להעלים ספר תורה, ולהשריש עבודה זרה בעם תוך 55 שנה בכוח הזרוע ושפיכת דם.

בפרק כ"ג פסוק ל"ז נאמר על יהויקים: "וַיַּעַשׂ הָרַע בְּעֵינֵי ה' כְּכֹל אֲשֶׁר עָשׂוּ אֲבֹתָיו". "אבותיו" זה כולל את אסא ויאשיהו, מדוע אין הדגשה שעשה כמנשה? אלא משמע שלא עשה כמו מנשה. ואם עשה כמנשה מדוע נזכר חטאת מנשה ולא חטאת יהויקים. נראה שחטאו של יהויקים היה שפיכות דמים כנזכר שם. פרק י"ט ביחזקאל מכוון לשפיכות הדמים שלו, אך פרקנו מכוון לעבודה זרה של מנשה.

בדברי הימים ב ל"ג מובאת חזרתו בתשובה של מנשה: "וְיֶתֶר דִּבְרֵי מְנַשֶּׁה וּתְפִלָּתוֹ אֶל אֱלֹהָיו וְדִבְרֵי הַחֹזִים הַמְדַבְּרִים אֵלָיו בְּשֵׁם ה' אֱלֹהֵי יִשְׂרָאֵל הִנָּם עַל דִּבְרֵי מַלְכֵי יִשְׂרָאֵל: וּתְפִלָּתוֹ וְהֵעָתֶר לוֹ וְכָל חַטָּאתוֹ וּמַעְלוֹ וְהַמְּקֹמוֹת אֲשֶׁר בָּנָה בָהֶם בָּמוֹת וְהֶעֱמִיד הָאֲשֵׁרִים וְהַפְּסִלִים לִפְנֵי הִכָּנְעוֹ הִנָּם כְּתוּבִים עַל דִּבְרֵי חוֹזָי": חזרתו בתשובה רמוזה גם ביחזקאל ו',ט' "וְזָכְרוּ פְלִיטֵיכֶם אוֹתִי בַּגּוֹיִם אֲשֶׁר נִשְׁבּוּ שָׁם אֲשֶׁר נִשְׁבַּרְתִּי אֶת לִבָּם הַזּוֹנֶה אֲשֶׁר סָר מֵעָלַי וְאֵת עֵינֵיהֶם הַזֹּנוֹת אַחֲרֵי גִּלּוּלֵיהֶם וְנָקֹטּוּ בִּפְנֵיהֶם אֶל הָרָעוֹת אֲשֶׁר עָשׂוּ לְכֹל תּוֹעֲבֹתֵיהֶם". (השווה פסוק ז פסל-סמל לפרק ח',ג' ביחזקאל בענין הסמל). אולם, הרפורמה של מנשה שמסופר עליה הייתה ארעית ומיד אחריו חזרו חטאיו למקומם. וסכום לכל התקופה כולה אפשר למצוא בדברי הימים ב פרק ל"ו י"ד-י"ז. אפשר לראות שזה סכום לכל ימי הבית הראשון. והמכה בפטיש היה טומאת המקדש.

לפי זה, מה שמדובר ביחזקאל על טומאת המקדש ועל הבמות הוא על חטאי מנשה. קרבנות יום הכיפורים הם ברובם על טומאת מקדש וקדשיו, כיון שטומאה במקור היא החמורה ביותר.

יחזקאל פרק ח' פסוק ג' מוכיח על דברינו, הוא רואה "סמל", ו"סמל" היה רק בימי מנשה ולא אחריו שהרי מנשה עצמו הוציאו, כששב בתשובה. משמע, שראייתו של יחזקאל הייתה ראיה רוחית ולא בשרית. הסמל הוא הכתם על המקדש.

פסוק ו' – "לרחקה מעל מקדשי", להרחיק את הקב"ה מהמקדש.

העבודה זרה שמסופר עליה בפרק ח' היא בסתר ובחשך, ולא היה זה אלא בימי מנשה. ומצד שני אם אומרים "אין ה' רואה" מדוע עשו בחשך? ההסתר שבדבר נשאר מימי מנשה ועד היום.

### כתב וע"פ - ממשיות ורוחניות

מעמד העבודה זרה בישראל שווה (להבדיל) לתורה שבכתב ולתורה שבעל פה. בתורה שבכתב הכתב הוא ממשי יותר, וכמו כן ההדבקות בעבודה זרה היא ממשית, פסלים גשמיים. בתיאורי חז"ל, התיאורים בתורה שבעל פה הם יותר רוחניים, כשם שתורה שבעל פה אינה דביקה בגשמיות הכתב, כך חז"ל בתקופת הבית השני מתארים עבודה זרה לא כגשמית וגסה בלבד אלא מראים את הרוחניות שבעבודה זרה. מה שמעלה את תורה שבכתב מעל לכל האמונות הגשמיות הוא המ"ם והסמ"ך העומדים בנס, הרוחניות שבין השיתין של הגשמיות. ולכן משה אינו דורש תגי אותיות, התגים הם הע"פ של הכתב, ומשה אינו בתקופת הע"פ אלא בתקופת הכתב. ושמח בשעה ששומע שהכל נובע מתוך תורה למשה מסיני. התורה שבכתב הנאבקת עם עבודה זרה, נאבקת בדרגת הכתב, הגשמיות. בעידן הע"פ, "עיקר זיוה, הודה והדרה של תורה הייתה בתקופת הבית השני" (פרקי היכלות), וזיו, הוד והדר זה הָקְרָנָה, אור הנובע מתוך השכינה ששרתה בבית הראשון הוקרן רק בימי הבית השני. נביאי ישראל כשכתבו ספריהם תיארו את העבודה זרה בדרגת הכתב של התורה, וחז"ל בדרגת הע"פ מתייחסים לעבודה זרה בדרגת הע"פ, ברעיונות שאחרי הגשמיות. (הרחבה עפ"י הר' צדוק הכהן, ועיין "בראשית" מאמרו של הר' ישעיהו הדרי)

### אחאב איזבל ומנשה

לפי הדברים הללו עלינו לבדוק את האישיות של אחאב, איזבל ומנשה, שבימיהם כן הייתה לכאורה עבודה זרה צבורית.

אחאב: הפרובלמה באישיותו היא שהגזירה נגזרה עליו לא על העבודה זרה אלא על מעשה נבות. העבודה זרה לא התרכזה בכל ישראל אלא בשומרון בלבד (עיין מלכים א י"ח,י"ט) עובדי העבודה זרה התרכזו לפני איזבל. אחאב גופו היה איש רך, והיה בו צד טוב ("אח לשבים", גמ' סנהדרין), הוא רק נכנע לאיזבל מחמת היותו רך. בפסוק כ"ח מודגש שהייתה עבודת ה' תמימה, איכפת לו העירבוביא של פסיחה על שני הסעיפים. ואם הייתה עבודה זרה כללית כעם לא יתכן שעל ידי מעשה אחד, שאפשר לתרצו כמעשה כשוף, ייהפכו כל העם למאמינים. מכאן משמע שהעבודה זרה הייתה על ידי כפיה, ולא הייתה עבודה זרה פומבית. וכי על ידי מעשה אחד נעקרה על עבודה זרה מישראל שכבר יכול הגשם לרדת?! אלא משמע שהייתה עבודה זרה רק בשומרון מסביב לאיזבל, ולא אצל כל העם.

מלכים א י"ט,י"ח הוא פסוק פרובלמטי, שמשמע שרק שבעת אלפים לא עבדו עבודה זרה. ועדיין צריך עיון. ושמא יש לומר, כשם שאיוב אומר "ותשק ידי לפי"[[3]](#footnote-3) כלומר אפילו לא הייתה לו התפעלות מעבודה זרה, וכן כאן השבעת אלפים הם אלה שאפילו התפעלות לא הייתה להם. ועדיין צריך עיון.

בימי אלישע רואים כאילו נעקרה עבודה זרה תוך חצי דור, וזאת אפשר להסביר רק על ידי שנאמר, שאיזבל הכניסה ורכזה סביבה עבודה זרה, אך לא בעם.

כן מוכח במלכים ב י',י"ח, שכל עובדי עבודה זרה נכנסו לבניין אחד. אם כן היו בסך הכל אלף, אלפים או שלושת אלפים בכל ישראל! עד ימי אחאב לא נזכרת בכל עבודת הבעל בישראל, ואם הייתה זו השפעה מהכנענים והשפעה על העם כולו (כדברי בקורת המקרא), מדוע נזכר רק כאן. אלא משמע שאיזבל הביאה את העבודה הזרה.

מנשה:

כאשר יאשיהו היה בן שמונה, הוא חפש את הקב"ה. בן שתים עשרה החל לבער עבודה זרה. בן שמונה עשרה מצאו ספר תורה. איך יתכן שירמיהו אומר "מִן שְׁלשׁ עֶשְׂרֵה שָׁנָה לְיֹאשִׁיָּהוּ בֶן אָמוֹן מֶלֶךְ יְהוּדָה וְעַד הַיּוֹם הַזֶּה זֶה שָׁלשׁ וְעֶשְׂרִים שָׁנָה הָיָה דְבַר ה' אֵלָי וָאֲדַבֵּר אֲלֵיכֶם אַשְׁכֵּים וְדַבֵּר וְלֹא שְׁמַעְתֶּם", והרי שבע עשרה שנה מתוכם היו בימי יאשיהו שהיה עבד ה', וכן מעיד עליו ירמיהו שכתב ספר מלכים, ואיך אומר שכולם היו ממרים. ושוב צריך לומר, שכל זה הוא ראיה נבואית שהיא דקה יותר מראיה אנושית רגילה.

הם (בקורת המקרא) טוענים שרק שכבה דקיקה בעם האמינה בקב"ה, אך כל שכבות העם עבדו עבודה זרה, ואנו אומרים בדיוק להיפך רק שכבה דקיקה עבדה עבודה זרה.

בברכות י' משמע שבתו של ישעיהו נישאה לחזקיהו ומהם יצא מנשה. וזה יכול להסביר שמנשה היה פרובלמטי (וכן סובר קויפמן שמנשה היה פסיכי).

בסנהדרין ק"ב מובא הספור על מנשה, ומבואר ב"נצח ישראל" למהר"ל מפראג. רב אשי סבור היה שהעבודה זרה של מנשה הייתה רעיונית, והבעיה שלהם הייתה הריבוי בעולם. מנשה השיב לו, שהעבודה זרה שלו לא הייתה רעיונית. מנשה ידע איך מאחד יכולים להסתעף דברים הרבה, ואף על פי כן עבד עבודה זרה. ורב אשי תהה מדוע, מנשה משיב, שאילו רב אשי היה בזמנו, גם כן היה עובד עבודה זרה. לא הרעיון היה כאן אלא הייתה להיטות (יתכן שלהיטות יצר הרע כמו בבעל פעור שהכל החל בעריות, והעבודה לבעל הייתה ליצר הרע של עריות).

כשמנשה הכניס את סמל הקנאה למקדש, עשה זאת משום שהייתה זו תופעה חולנית שאין לה ביאור. הדחיפה לעבודה זרה לא הייתה אידיאולוגית, והעבודה עצמה הייתה תמימה ושלימה בכל פרטי ההלכות של עבודה זרה. מה דחף אותו להכניס את העבודה זרה למקדש? שמא משום שהוא חשב שהקב"ה הוא חלק ממערכת האלילים, וגם אליו עובדים ליד העבודה לבעל? (ושמא עשה להכעיס כמו שכתוב במלכים ב כ"א,ו'?).

מעשיו של מנשה הם הם שהחריבו את הבית אף על פי שבין החטא לעונש הפרידו שנות זוהר רבות. כן משמע בפסוקים רבים ביחזקאל למשל ז',כ"ב, וכן ח',ג', שמדבר על סמל הקנאה שהושם בצפון (השווה דברי הימים ב ל"ג,ז').

### מקדש מעט וביטול יצר עבודה זרה

אחרי הנבואה בפרק ח', שבה הקב"ה יוצא מן המקדש, לא נזכר עוד המקדש עד החורבן, משום שעבורו המקדש כבר הרוס. הוא נזכר שוב מהחורבן ואילך, מפתחון הפה, שהוא דף חדש בנבואת יחזקאל, וכאמור כבר הכל מתחיל מחדש. וכן עיין בפרק מ"ד,ו' "כֹּה אָמַר ה' א-להים רַב לָכֶם מִכָּל תּוֹעֲבוֹתֵיכֶם בֵּית יִשְׂרָאֵל" כאן השיא. אחרי שחטאו המקדש "כֹּה אָמַר אֲדֹנָי ה' כִּי הִרְחַקְתִּים בַּגּוֹיִם וְכִי הֲפִיצוֹתִים בָּאֲרָצוֹת וָאֱהִי לָהֶם לְמִקְדָּשׁ מְעַט בָּאֲרָצוֹת אֲשֶׁר בָּאוּ שָׁם" (י"א,ט"ז), הקב"ה עוזב את המקדש ומיד יש מקדש מעט, זו העבודה בחוץ, וזו ההשתקפות שאצל יחזקאל הכל נשמר ואיננו.

המהר"ל בגבורות פ',מ"ו מבאר שחג האסיף הוא מה שחוזרים הביתה. חג האביב - קבלת השליחות. מתן תורה - בצוע השליחות. חג הסוכות - עשינו שליחותך. בנסוך המים מבקשים לבטל יצר הרע, ובטול יצר הרע יהיה בחג הסוכות - חג ההשלמה. ולעיל "את הצפוני ארחיק מעליכם", אבטל יצר הרע. בשמחת בית השואבה אמנם "אבותינו היו משתחוים לשמש" ו"אנו לי'ה ועינינו לי'ה". שמחים על כך שהקב"ה ביטל את העבודה זרה ויצר הרע, מה שהיה קודם בימי אבותינו נתבטל עתה. בערכין ל"ב: תפילת ביטול העבודה זרה הגן כסוכה, בטול העבודה זרה וההשלמה, האסיף אל הקב"ה שייך לחג הסוכות. הקב"ה מתערב בהיסטוריה ומבטל את העבודה זרה. אין עצה אלא לבקש עזרה מלמעלה. והתערבות זו של הקב"ה שבאה בעקבות התפילה היא שהביאה לביטול העבודה זרה אחרי הגלות בבבל.[[4]](#footnote-4)

### הערות על עבודה זרה

עבודה זרה מתבטלת ע"י ליצנות. "כל ליצנות אסורה חוץ מליצנות בעבודה זרה", עיין ב"מכתב מאליהו" ח"ג עמוד 126. ישנם דיונים בראשונים ובאחרונים על השוואת ביטול עבודה זרה עם ביטול חמץ, אך ודאי שביטול עבודה זרה קל מביטול חמץ, משום שעבודה זרה מקבל חשיבותו על ידי החשבת האדם ולא על ידי מציאות ריאלית, וממילא "אתי מחשבה ומבטל מחשבה". ושמא יש להשוות לענין חמץ את הלחם עליו דבר מנשה אל רב אשי.[[5]](#footnote-5)

עיין בצדקת הצדיק סי' קנ"ח לענין עבודה זרה והמשיח[[6]](#footnote-6), ולהשלמה נביא מאמר חז"ל "ודוד בא עד הראש, שרצה לעבוד עבודה זרה". גם גדולי עולם מתמודדים עם עבודה זרה, ומשמע שיש אחרי העבודה זרה אידיאולוגיה ממשית.

לענין תפילתם של אנשי כנסת הגדולה על ביטול עבודה זרה, עיין בהקדמת פרק ט"ו בירמיהו "וַיֹּאמֶר ה' אֵלַי אִם יַעֲמֹד מֹשֶׁה וּשְׁמוּאֵל לְפָנַי אֵין נַפְשִׁי אֶל הָעָם הַזֶּה", שלפני שאומרים שחטאי מנשה גרמו לעונש הוא מתפלל. וענו לירמיהו שקודם העונש אין התפילה מועלת, ורק אחרי העונש וכפרת החטא יכולה תפילה להועיל.

1. לכאורה קשה על תפיסה זו, שישנם פעמים רבות בהן מופיעה עבודה זרה ציבורית בתקופת המלכים (מלבד תקופתו של אחאב ותקופתו של מנשה, שעליהם ידובר בהמשך). לדוגמא: אצל רחבעם (מלכים א יד,כג): "וַיִּבְנוּ גַם הֵמָּה לָהֶם בָּמוֹת וּמַצֵּבוֹת וַאֲשֵׁרִים עַל כָּל גִּבְעָה גְבֹהָה וְתַחַת כָּל עֵץ רַעֲנָן", אצל אחז (מלכים ב טז,ד): "וַיְזַבֵּחַ וַיְקַטֵּר בַּבָּמוֹת וְעַל הַגְּבָעוֹת וְתַחַת כָּל עֵץ רַעֲנָן", כסיכום על כל ממלכת ישראל (מלכים ב יז,ט): "וַיְחַפְּאוּ בְנֵי יִשְׂרָאֵל דְּבָרִים אֲשֶׁר לֹא כֵן עַל ה' אֱ-לֹהֵיהֶם וַיִּבְנוּ לָהֶם בָּמוֹת בְּכָל עָרֵיהֶם מִמִּגְדַּל נוֹצְרִים עַד עִיר מִבְצָר", ועוד תוכחות רבות, שנאמרו לעמנו.

   על כל אחד מהפסוקים, ניתן לענות את אחד משלושת ההסברים שנאמרו כאן:

   * זה היה אירוע חד פעמי.
   * התוכחה היא כנגד המלך בלבד.
   * היו אלה מעטים מבני ישראל.

   לגבי שני ההסברים הראשונים, ניתן להביא הוכחות מן הפשט. את ההסבר השלישי ניתן לסמוך על דברי ריה"ל, כאשר הוא מסביר את חטא העגל (הכוזרי א,צז) שעצם זה שמתו שלושת אלפים איש, מעידה על כך שזה היה מספר החוטאים, למרות שמשה הוכיח עם שלם. [ב.ד] [↑](#footnote-ref-1)
2. לפי פירוש זה, פרק כ"א במלכים ב' שולח אותנו כמה דורות קדימה אל נבואות שנאמרו אחרי תקופת מנשה. הסבר זה מתיישב עם התפיסה, שלא היו נביאים כלל בתקופת מנשה. [ב.ד] [↑](#footnote-ref-2)
3. נראה שכוונתו לפסוקים באיוב לא,כז-כח: "אִם אֶרְאֶה אוֹר כִּי יָהֵל וְיָרֵחַ יָקָר הֹלֵךְ: וַיִּפְתְּ בַּסֵּתֶר לִבִּי וַתִּשַּׁק יָדִי לְפִי: גַּם הוּא עָוֹן פְּלִילִי כִּי כִחַשְׁתִּי לָאֵל מִמָּעַל:". איוב יוצא כנגד התפעלות פנימית מעבודה זרה, גם כאשר אין לה ביטוי בדיבור חיצוני. [↑](#footnote-ref-3)
4. יש כאן רמז על הקשר שבין ביטול יצר עבודה זרה ובין היותנו במקדש מעט, שכן כאשר אין תשוקה לעבוד עבודה זרה, גם התשוקה לעבודת ה' מתעמעמת, ואנו נשארים במקדש מעט. [↑](#footnote-ref-4)
5. הכוונה לגמרא שצוטטה לעיל (סנהדרין קב,ב): "רב אשי אוקי אשלשה מלכים. אמר "למחר נפתח בחברין". אתא מנשה איתחזי ליה בחלמיה. אמר "חברך וחבירי דאבוך קרית לן? מהיכא בעית למישרא המוציא?" אמר ליה "לא ידענא". אמר ליה "מהיכא דבעית למישרא המוציא לא גמירת, וחברך קרית לן?!" אמר ליה "אגמריה לי, ולמחר דרישנא ליה משמך בפירקא". אמר ליה "מהיכא דקרים בישולא". אמר ליה "מאחר דחכימתו כולי האי, מאי טעמא קא פלחיתו לעבודת כוכבים?". אמר ליה "אי הות התם הות נקיטנא בשיפולי גלימא ורהטת אבתראי".

   את ההסבר הנ"ל ניתן להבין ע"פ הסבר המהרש"א לגמרא זו: "וזה שאמר לו מהיכא בעית למישרי המוציא והוא מבואר שברכת לחם יצא מכלל כל ברכת הנהנין הנבראין דמברכין עליהם בלשון בריאה, והוא לפי שבחטא אדם הראשון נתקללה האדמה ... אך ע"י התשובה שעשה היה עליו חסד א-להים להוציא לחם מן הארץ בכח א-להי, וזהו נוסח שינוי ברכת הלחם "המוציא" בכח נגד הטבע את הלחם מן הארץ בחסדו. וזה שזכר לו מהיכא דבעית למישרא המוציא, שזו הברכה הוראה על כח התשובה להשפיע מטוב חסד העליון יתברך אל האדם למטה. ורמז לו שגם הוא מנשה מכלל בעלי תשובה לקבל חסד אלהים בעוה"ב". לפי פירוש זה, "המוציא" מסמל את התשובה. גם ביטול חמץ, וגם ביטול עבודה זרה, מראים שניתן לבטל את החטא.

   הסבר נוסף אפשרי: מנשה ענה לרב אשי שמברכים "מהיכא דקרים בישולא", זאת אומרת מהמקום שנראה טוב חיצונית, מבלי קשר לפנימיותו, שכן ישנה חשיבות גם לחיצוניות. לכן מוסיף מנשה "אי הות התם הות נקיטנא בשיפולי גלימא", שכן גם הגלימה מסמלת את החיצוניות. זה יסוד העבודה זרה באותה תקופה: הפנימיות היא השאיפה לקדושה, אך "שורש האמונה הוא שורש הכפירה", ופעמים ששורש זה מתעטף ובא לידי ביטוי בקליפה של עבודה זרה. זהו הכרום של הלחם, וזהו ביטול החמץ, וזהו ביטול עבודה זרה, שניתן לקלף את חיצוניותה על ידי ליצנות. [ב.ד] [↑](#footnote-ref-5)
6. "ולכך דוד המלך ע"ה הגבר שהקים עולה של תשובה אמר דבר זה. כי ראשי היצרים הם שנים דעבירה ודעבודה זרה כמו שאמרו ביומא (ס"ט ע"ב) ובשיר השירים רבה (ז' י"ד) ומשניהם מי שפורש מיית כמו שאמרו בעבודה זרה (י"ז.) וזכה דוד לאליך ה' וגו' פדיון על המיתה וחיים שאל ממך נתת לו. והיינו כי שני היצרים הנזכר לעיל הם שני קצוות שהם הפכיים זה לזה כנודע ויוסף עמד בנסיון דעבירה ולא דוד. והנה המשפט מיית במשיח בן יוסף ומשיח בן דוד הוא להיפך רק דמיוסף יצא ירבעם שהוא יצרא דעבודה זרה ודבר זה אי אפשר לאדם לתקן רק על ידי ביטולו מן העולם לגמרי על ידי אנשי כנסת הגדולה בטענת לא הוא ולא אגריה. מה שאין כן יצרא דעבירה צריך בעולם כדאיתא התם ולכך אין מגיע המיתה ואין כאן מקומו". [↑](#footnote-ref-6)